## Ruth Merino: “El Compte general de 2022 constata la nefasta gestió dels recursos públics que ha fet el Govern del Botànic”

*** La Generalitat va tancar l’exercici 2022 amb el “dèficit disparat —el més gran del país en termes absoluts i l’únic per damunt del 3 %— i encapçala el rànquing de les comunitats més endeutades en relació al PIB”, segons Merino
* El deute per habitant a la Comunitat augmenta als 12.218 euros, “unes dades que cal fer que revertisquen per a acabar amb la deriva irresponsable dels últims anys”
* “El nou Consell aposta per una gestió eficient que optimitze els recursos i garantisca als valencians uns serveis públics fonamentals de qualitat, sense malbaratament ni despesa supèrflua”, ha destacat la consellera portaveu**

La consellera d’Hisenda, Economia i Administració Pública, i portaveu del Consell, Ruth Merino, ha manifestat que “el Compte general de la Generalitat evidencia la nefasta gestió dels recursos que ha fet el Govern del Botànic”.

“El Consell de Puig ha sigut el Govern més car de la història per als valencians i, a més, el que pitjor ho ha gestionat. Heretem una comunitat al capdavant en el rànquing d’autonomies amb més dèficit; som l’autonomia amb més deute en relació al PIB i en els últims anys hem vist un increment desorbitat de la despesa en el sector públic”, ha destacat la consellera d’Hisenda.

“Per tot això, el nou Consell s’ha fixat com a objectiu prioritari des del minut zero la racionalització i l’optimització dels recursos públics, per a la qual cosa aplicarem mesures que comporten una gestió eficient i professional i que garantisquen els serveis essencials i el benestar que mereixen tots els valencians”, ha afirmat Merino.

Ruth Merino ha fet aquestes declaracions durant la seua compareixença després de la reunió del Ple del Consell, en la qual ha informat de la publicació en el portal de la Generalitat del Compte general de l’Administració de la Generalitat Valenciana corresponent a l’exercici 2022, complint així amb el que es preveu en l’article 140 de la Llei d’hisenda pública, del sector públic instrumental i de subvencions.

**Líders en dèficit, deute, despesa i malbaratament**

Durant la seua compareixença, la consellera d’Hisenda i portaveu del Consell ha fet un repàs per alguns dels indicadors que, com ha assenyalat, “situen aquesta comunitat com a exemple de la mala gestió, el malbaratament i el descontrol de la despesa”.

En els últims anys el dèficit de la Comunitat Valenciana s’ha disparat. La Comunitat va tancar l’exercici 2022 amb un volum de dèficit de 3.847 milions, la qual cosa representa el 3,11 % del nostre PIB regional. “De fet, en valors absoluts, el nostre dèficit és el més alt de totes les comunitats autònomes i, a més, som l’única regió el dèficit de la qual se situa per damunt del 3 %”, ha destacat la consellera Merino.

“A més –hi ha afegit– aquest Consell hereta una comunitat amb més de 55.000 milions d’endeutament, un 38 % més que fa huit anys. Som la comunitat amb més deute en relació al PIB i, ara com ara, sobre cada valencià pesen 12.218 euros de deute. De fet, el nivell d’endeutament de la Comunitat pràcticament duplica el pressupost autonòmic per a 2023”.

La consellera ha recalcat el greu problema d’infrafinançament que pateix la Comunitat Valenciana i que urgeix que es resolga. “No obstant això —hi ha afegit— aquestes xifres esgarrifoses d’endeutament no són imputables exclusivament a aquest infrafinançament, sinó que es deuen, en bona part, a aquesta ineficient gestió que ha caracteritzat el Botànic”.

**Serveis públics deficients**

En aquest sentit, la consellera d’Hisenda ha explicat que els pressupostos de la Generalitat per a l’exercici 2015 ascendien a 17.194 milions d’euros i els últims pressupostos elaborats pel Botànic preveien un volum total de recursos molt superior, de 28.438 milions. “No obstant això, han disparat l’endeutament i, cosa que és pitjor, no han aconseguit oferir uns serveis públics fonamentals de qualitat als valencians”, segons Merino.

“En definitiva, els valencians no mereixen aquestes dades i a partir d’ara el Govern del canvi treballarà amb tota la seua dedicació, amb eficiència, optimitzant els recursos i amb rigor per a fer que revertisquen, canviar la deriva dels últims anys i posar la Comunitat Valenciana en el lloc que mereix”, ha conclòs la portaveu del Consell.

Fecha: 28/07/2023